b'\n_START_ARTICLE_\nAikuinen nainen (kappale)\n_START_PARAGRAPH_\nAikuinen nainen on Paula Koivuniemen vuonna 1982 levytt\xc3\xa4m\xc3\xa4 k\xc3\xa4\xc3\xa4nn\xc3\xb6siskelm\xc3\xa4, josta on muodostunut esitt\xc3\xa4j\xc3\xa4ns\xc3\xa4 nimikkokappale. Koivuniemen mukaan se on h\xc3\xa4nen \xe2\x80\x9dsuurin hittins\xc3\xa4\xe2\x80\x9d  ja sen suosio perustuu h\xc3\xa4nen mukaansa Kaisu Liuhalan vahvaan sanoitukseen ja tarttuvaan melodiaan. Kappaleen sovittaja on Esa Nieminen._NEWLINE_Alkuper\xc3\xa4iskappale on italiankielinen \xe2\x80\x9dMaledetta primavera\xe2\x80\x9d (ital. Saamarin kev\xc3\xa4t) ja sen on s\xc3\xa4velt\xc3\xa4nyt Gaetano \xe2\x80\x9dToto\xe2\x80\x9d Savio ja sanoittanut Amerigo Cassella. Loretta Goggi esitti sen San Remon musiikkifestivaaleilla vuonna 1981, h\xc3\xa4n ei kuitenkaan voittanut kilpailua._NEWLINE_\xe2\x80\x9dAikuinen nainen\xe2\x80\x9d on suosittu my\xc3\xb6s karaokessa. Iltalehti haastatteli vuonna vuonna 2012 kolmeakymment\xc3\xa4 suomalaista karaokejuontajaa. Haastattelujen perusteella s\xc3\xa4velteos sijoittui toiseksi suosituimmaksi suomenkieliseksi lauluksi. Samalla se on my\xc3\xb6s karaokejuontajien henkil\xc3\xb6kohtaisen inhokkilistan kakkonen.'